พม่าอ้อนเพื่อนบ้านอาเซียน ยันเร่งปฏิรูปฟื้นเชื่อมั่นลงทุน
พม่าอ้อนเพื่อนบ้านอาเซียน ยันหลังเลือกตั้งซ่อมเร่งปฏิรูป เดินหน้าฟื้นเชื่อมั่นนักลงทุนต่างชาติ
11 ก.พ. 2555

พม่าอ้อนเพื่อนบ้านอาเซียน ยันหลังเลือกตั้งซ่อมเร่งปฏิรูป เดินหน้าฟื้นเชื่อมั่นนักลงทุนต่างชาติ
ไข่ไข่นวย เลขาธิการร่วมสภาหอการ ค้าและอุตสาหกรรมพม่า กล่าวในงานสัมมนา “Myanmar in the New Era” หรือ “พม่าในศักราชใหม่” ซึ่งจัดขึ้นโดยบริษัทหลักทรัพย์ ซีไอเอ็มบี (ประเทศไทย) เมื่อวันที่ 10 ก.พ. เกี่ยวกับทิศทางการค้าและการลงทุนในพม่า ว่า พม่าพร้อมแก้ไขกฎหมายการลงทุนจากต่างประเทศ (เอฟไอแอล) ทันทีที่การเลือกตั้งซ่อมครั้งประวัติศาสตร์ของพม่า ซึ่งจะมีขึ้นในวันที่ 1 เม.ย. สำเร็จได้ด้วยดี เพื่อเปิดทางให้นักลงทุนต่างชาติเข้ามาลงทุนในพม่าและรองรับการลงทุนแบบมืออาชีพที่มากขึ้น
ก่อนหน้านี้ เมเปิลครอฟต์ กลุ่มวิเคราะห์ความเสี่ยงทางธุรกิจของอังกฤษ เปิดเผยว่า พม่าถือเป็นประเทศที่มีระบบกฎหมายธุรกิจที่เลวร้ายที่สุดในโลกและปกป้องธุรกิจต่างชาติน้อยที่สุดในโลกอีกด้วย ซึ่ง นวย ให้ความเห็นว่า รัฐบาลพม่ากำลังเร่งปฏิรูปประเทศ เพื่อลบอุปสรรคด้านการลงทุนของต่างชาติอย่างเต็มที่ 
เลขาธิการร่วมสภาหอการค้าพม่ากล่าวอีกว่า ประเทศเพื่อนบ้านแถบอาเซียน โดยเฉพาะไทยยังเป็นนักลงทุนสำคัญของพม่า และพม่ายังต้องเรียนรู้และต้องการความช่วยเหลือจากทุกประเทศ
“พม่าเปรียบได้กับเด็กอนุบาลที่ไม่มีประสบการณ์ ซึ่งต้องเผชิญกับบททดสอบครั้งใหญ่ พม่าจึงต้องการความช่วยเหลือจากประเทศเพื่อนบ้านให้เข้ามาช่วยลงทุน เพื่อพม่าจะสามารถพัฒนาประเทศจนสำเร็จได้” นวย กล่าว
ขณะเดียวกัน เว็บไซต์ยูโรโพลิติกรายงานอ้างเจ้าหน้าที่ของสหภาพยุโรปว่า มีความเป็นไปได้สูงที่อียูอาจยกเลิกมาตรการคว่ำบาตรต่อพม่าทั้งหมดในเดือน เม.ย.นี้ โดยให้เหตุผลว่าพม่าสามารถปฏิรูปประเทศไปสู่ความเป็นประชาธิปไตยได้อย่างน่าประทับใจ 
ทั้งนี้ อียูประกาศเตรียมอัดฉีดเงินช่วยเหลือพม่าเพิ่มราว 150 ล้านยูโร โดย แอนดริส ปายบัลคส์ คณะกรรมาธิการยุโรปด้านการพัฒนา มีกำหนดเยือนพม่าระหว่างวันที่ 12-14 ก.พ. อีกด้วย
ก่อนหน้านี้ อียูตัดสินใจยกเลิกมาตรการคว่ำบาตรต่อพม่าบางส่วน เช่น การยุติการสั่งยกเลิกวีซ่าให้กับผู้นำประเทศ รองประธานาธิบดี และสมาชิกรัฐสภา โดยที่มาตรการคว่ำบาตรอื่นๆ เช่น การสั่งห้ามส่งออกอัญมณีและโลหะมีค่า หรือการสั่งห้ามค้าอาวุธยังคงมีผลบังคับใช้อยู่